“หุ้นเอเชีย” เปิดลบตามดาวโจนส์ นักลงทุนกังวล “ภาคธนาคารสหรัฐ”
“ตลาดหุ้นเอเชีย” เปิดลบตามดาวโจนส์ นักลงทุนวิตกเกี่ยวกับภาคธนาคารสหรัฐบดบังผลประกอบการที่แข็งแกร่งจากบริษัทเทคโนโลยีรายใหญ่ในสหรัฐ
“ตลาดหุ้นเอเชีย” เปิดลบตามดาวโจนส์ นักลงทุนวิตกเกี่ยวกับภาคธนาคารบดบังผลประกอบการที่แข็งแกร่งจากบริษัทเทคโนโลยีรายใหญ่ในสหรัฐ
27 เม.ย. 2566

ผู้สื่อข่าวรายงานว่า ตลาดหุ้นเอเชีย เปิดลบส่วนใหญ่ในวันนี้ โดยปรับตัวลงตามดัชนีดาวโจนส์ตลาดหุ้นนิวยอร์กที่ปิดร่วงลงในวันพุธ (26 เม.ย.66) เนื่องจากนักลงทุนยังคงวิตกกังวลเกี่ยวกับภาวะเศรษฐกิจชะลอตัว และวิกฤตการณ์ในภาคธนาคารของสหรัฐ
ขณะเดียวกันนักลงทุนก็จับตาการประชุมนโยบายการเงินนัดแรกในฐานะผู้ว่าการธนาคารกลางญี่ปุ่น (BOJ) ของนายคาซูโอะ อุเอดะ
ทั้งนี้ ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,340.59 จุด ลดลง 75.88 จุด หรือ -0.27%, ดัชนี HSI ตลาดหุ้นฮ่องกงเปิดวันนี้ที่ 19,736.35 จุด ลดลง 20.92 จุด หรือ -0.11% และดัชนี SSE Composite ตลาดหุ้นจีนเปิดวันนี้ที่  3,256.23 จุด ลดลง 7.87 จุด หรือ -0.24%
โดยสื่อมวลชนรายงานว่า นายอุเอดะมีแนวโน้มที่จะคงนโยบายการเงินแบบผ่อนคลายเป็นพิเศษตามแนวทางของนายฮารุฮิโกะ คุโรดะ อดีตผู้ว่าการ BOJ ไปก่อน แต่จะหาทางเลิกใช้นโยบายนี้ในอนาคต
ขณะที่นักลงทุนจับตาข้อมูลเศรษฐกิจจีนที่จะเปิดเผยวันนี้ ได้แก่ กำไรภาคอุตสาหกรรมเดือนมี.ค.
ด้านตลาดหุ้นสหรัฐปรับตัวลดลงเป็นส่วนใหญ่เมื่อวานนี้ โดยความวิตกกังวลเกี่ยวกับปัญหาในภาคธนาคารได้บดบังผลประกอบการที่แข็งแกร่งจากบริษัทเทคโนโลยีรายใหญ่ในสหรัฐ โดยดัชนีเฉลี่ยอุตสาหกรรมดาวโจนส์ปรับตัวลดลง 0.68% หลังจากปรับตัวขึ้นในช่วงแรก ดัชนี S&amp;P500 ลบ 0.38% ส่วนดัชนี Nasdaq Composite ปิดบวก 0.47% หลังจากที่พุ่งขึ้นสูงถึง 1.43% ในระหว่างวัน